Diari Oficial de la Generalitat Valenciana


Sumari del DOGV 3976, del 09-04-2001 (2001/3040)

ORDRE de 29 de març de 2001, de la Conselleria d'Economia, Hisenda i Ocupació, per la qual s'estableixen les bases per al cofinançament de projectes presentats en el marc de la Iniciativa Comunitària EQUAL per al període 2001-2004.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3976

Data del DOGV
:   09-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3040


Data del document
:   29-03-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * inserció professional
    * ajuda a l'ocupació
    * creació d'ocupació
    * lluita contra la discriminació
    * suport econòmic

ORDRE de 29 de març de 2001, de la Conselleria d'Economia, Hisenda i Ocupació, per la qual s'estableixen les bases per al cofinançament de projectes presentats en el marc de la Iniciativa Comunitària EQUAL per al període 2001-2004. [2001/X3040]
  
La Generalitat Valenciana, en l'àmbit de la seua política d'ocupació i formació professional, participa activament en el desenvolupament i finançament de projectes aprovats per la Comissió Europea en el marc de les iniciatives comunitàries i altres programes europeus relatius a la qualificació dels recursos humans a fi d'afavorir la cohesió de l'espai social europeu, i millorar les oportunitats d'ocupació dels ciutadans, especialment dels col·lectius més afectats per la desocupació.
  
La Comissió Europea publicà en el Diario Oficial de las Comunidades Europeas (DOCE) de 5 de maig de 2000 la Comunicació als Estats membres de 14 d'abril, per la qual s'estableixen les orientacions relatives a la Iniciativa Comunitària EQUAL, respecte a la cooperació transnacional per a promocionar nous mètodes de lluita contra les discriminacions i desigualtats de tota classe en relació amb el mercat de treball.
  
La Iniciativa EQUAL s'emmarca dins de l'Estratègia Europea per l'Ocupació, recollida en el Títol sobre l'ocupació del Tractat d'Amsterdam i posada en marxa a partir del Consell Europeu de Luxemburg de novembre de 1997, així com dins de l'estratègia integrada a escala comunitària, de lluita contra la discriminació i l'exclusió social.
  
En aplicació d'aquestes estratègies, a l'empara de l'esmentada Comunicació i dels Reglaments reguladors dels Fons Estructurals, comptant amb l'experiència obtinguda en les anteriors Iniciatives Comunitàries de Recursos Humans ADAPT i EMPLEO, i des d'una perspectiva de complementarietat respecte a les polítiques nacionals en l'àmbit de l'ocupació, Espanya, a través de la Unitat Administradora del Fons Social Europeu, com a autoritat de gestió, ha presentat el Programa Operatiu per al període 2001-2006 de la Iniciativa Comunitària EQUAL per a l'Estat espanyol. Una vegada aprovat el Programa mitjançant decisió de la Comissió Europea, el Comité de Seguiment d'aquesta forma d'intervenció aprovarà, com a desplegament del PIC, el corresponent Complement de Programa.
  
La Comissió Europea i els Estats membres han convingut que s'accedirà a les ajudes previstes per a la Iniciativa EQUAL mitjançant la participació en dues convocatòries de projectes. La UAFSE serà l'òrgan encarregat de realitzar i resoldre les convocatòries d'ajudes d'aquesta Iniciativa Comunitària, i la present ordre s'emmarcarà en l'àmbit de la primera d'elles.
  
La participació de la Generalitat Valenciana, a través de la Conselleria d'Economia, Hisenda i Ocupació, i d'altres entitats públiques i privades, redundarà en la millora del funcionament del mercat de treball valencià i contribuirà a eliminar les discriminacions i desigualtats existents en aquest.
  
D'altra banda el cofinançament de la Unió Europea als projectes que resulten aprovats, permetrà complementar els esforços econòmics de les institucions públiques i privades de la Comunitat Valenciana en aquesta matèria.
  
La conveniència de donar a conéixer la Iniciativa Comunitària EQUAL, així com de garantir la transparència i objectivitat en la selecció de projectes, aconsellen la publicació d'una ordre que convoque i regule la participació d'aquelles entitats que desitgen comptar amb la Conselleria d'Economia, Hisenda i Ocupació com a organisme representant i interlocutor davant la UAFSE i cofinançador dels seus projectes.
  
Per això
  
ORDENE
  
Article 1. Objecte i àmbit
  
1. L'objecte de la present ordre és promoure en l'àmbit territorial de la Comunitat Valenciana, la participació en el Programa de la Iniciativa Comunitària EQUAL de l'Estat espanyol per al període 2001-2004, de conformitat amb les orientacions aprovades per la Comissió de les Comunitats Europees en la seua Comunicació 2000/C 127/02, publicada en el DOCE de data 5 de maig de 2000, establint les condicions i el procediment per a la presentació de projectes davant la Conselleria d'Economia, Hisenda i Ocupació.
  
2. La participació en la Iniciativa Comunitària EQUAL es realitzarà en l'àmbit de la cooperació transnacional per a promocionar nous mètodes de lluita contra les discriminacions i desigualtats de tota classe en relació amb el mercat de treball.
  
3. La Conselleria d'Economia, Hisenda i Ocupació, amb aquest objecte, podrà donar suport als projectes que es presenten, com a entitat representant i soci cofinançador, d'acord amb les corresponents consignacions pressupostàries.
  
Article 2. Beneficiaris
  
1. Podran concórrer a la present convocatòria, mitjançant sol·licitud única, els conjunts d'agents interessats, com administracions públiques, serveis públics d'ocupació, organitzacions no governamentals, agents socials i econòmics, etc., que proposen la realització d'un projecte EQUAL i manifesten expressament la seua intenció de constituir, en cas d'aprovar-se el projecte per l'autoritat de gestió del PIC EQUAL en l'Estat espanyol (UAFSE), conjuntament amb la Conselleria d'Economia, Hisenda i Ocupació i, si és el cas, altres òrgans de la Generalitat Valenciana, una Agrupació de Desenvolupament (AD) de caràcter geogràfic.
  
Els projectes que pretenguen crear aquestes AD hauran de reunir els agents apropiats d'una zona geogràfica concreta que posseïsquen les competències pertinents per a desenvolupar i difondre noves maneres d'aplicar les polítiques d'ocupació a fi de combatre tot tipus de discriminació i desigualtat sofrit per les persones que tracten d'accedir al mercat de treball i per les que ja en formen part.
  
Els socis definiran i acordaran l'estratègia que s'aplicarà i els mitjans per a la seua execució utilitzant enfocaments innovadors, i així mateix, hauran d'emprendre una cooperació transnacional i participar en la difusió i transferència de les bones pràctiques.
  
2. Els sol·licitants que concórreguen amb la pretensió de constituir una AD, hauran de tenir en compte i recollir la participació de la Conselleria d'Economia, Hisenda i Ocupació en aquestes, com a entitat representant amb capacitat per a gestionar i responsabilitzar-se de subvencions públiques, i actuar, així mateix com a interlocutora davant la UAFSE.
  
Article 3. Objectius i actuacions elegibles
  
1. Els projectes que es presenten en el marc d'aquesta convocatòria hauran de tenir per objectiu una de les següents àrees temàtiques en funció dels quatre pilars de l'estratègia europea d'ocupació, i respectar les prioritats concretes que s'estableixen per a cadascuna d'elles:
  
Pilar 1. Capacitat d'inserció professional
  
A) Facilitar l'accés i la reincorporació al mercat de treball de les persones que sofreixen dificultats per a integrar-se o reintegrar-se en un mercat de treball que ha d'estar obert a tots.
  
Els projectes que es duen a terme com a desenvolupament d'aquesta àrea temàtica hauran de dirigir-se a les següents actuacions elegibles, d'acord amb la concreció recollida en el Programa d'Iniciativa Comunitària:
  
- Fomentar la creació i manteniment de serveis integrats d'assessorament i acompanyament per a l'accés a l'ocupació.
  
- Promoure nous enfocaments i continguts en la formació per a l'ocupació.
  
B) Combatre el racisme i la xenofòbia en relació amb el mercat de treball.
  
Els projectes que es duen a terme com a desenvolupament d'aquesta àrea temàtica hauran de dirigir-se a les següents actuacions elegibles, d'acord amb la concreció recollida en el Programa d'Iniciativa Comunitària:
  
- Promoure actuacions de prevenció i eradicació del racisme i la xenofòbia en l'entorn laboral.
  
Pilar 2. Esperit d'empresa
  
Obrir el procés de creació d'empreses a tots, proporcionant els instruments necessaris per a la creació d'empreses i per a la identificació i explotació de noves possibilitats per a la creació d'ocupació en les zones urbanes i rurals.
  
Els projectes que es duen a terme com a desenvolupament d'aquesta àrea temàtica hauran de dirigir-se a les següents actuacions elegibles, d'acord amb la concreció recollida en el Programa d'Iniciativa Comunitària:
  
- Facilitar mecanismes d'accés i promoure sistemes de finançament accessibles per a la generació de nova activitat.
  
- Promoure serveis integrats d'assessorament i acompanyament a les iniciatives emprenedores.
  
Pilar 3. Adaptabilitat
  
Donar suport a l'adaptabilitat de les empreses i els treballadors als canvis econòmics estructurals i a l'ús de les tecnologies de la informació i altres noves tecnologies.
  
Els projectes que es duen a terme com a desenvolupament d'aquesta àrea temàtica hauran de dirigir-se a les següents actuacions elegibles, d'acord amb la concreció recollida en el Programa d'Iniciativa Comunitària:
  
- Afavorir l'adaptabilitat de les empreses.
  
- Afavorir l'adaptabilitat dels treballadors.
  
Pilar 4. Igualtat d'oportunitats per a dones i homes
  
A) Conciliar la vida familiar i la vida professional, així com reintegrar els homes i les dones que han abandonat el mercat de treball, mitjançant el desenvolupament de formes més flexibles i efectives d'organització del treball i serveis de suport.
  
Els projectes que es duen a terme com a desenvolupament d'aquesta àrea temàtica hauran de dirigir-se a les següents actuacions elegibles, d'acord amb la concreció recollida en el Programa d'Iniciativa Comunitària:
  
- Promoure fórmules flexibles de treball.
  
- Facilitar sistemes d'informació i requalificació:
  
B) Reduir els desequilibris entre homes i dones i donar suport a l'eliminació de la segregació en el treball.
  
Els projectes que es duen a terme com a desenvolupament d'aquesta àrea temàtica hauran de dirigir-se a les següents actuacions elegibles, d'acord amb la concreció recollida en el Programa d'Iniciativa Comunitària:
  
- Desenvolupar plans d'acció positiva en l'entorn empresarial.
  
- Promoure accions de sensibilització.
  
2. Dins d'aquestes àrees, els projectes garantiran que les seues propostes beneficien especialment les persones que sofrisquen les principals formes de discriminació (basada en el sexe, l'origen racial o ètnic, la religió o les creences, la discapacitat, l'edat o l'orientació sexual), i de desigualtat. Cada àrea temàtica serà plenament accessible a tots aquests grups. Formarà part integral d'aquest enfocament horitzontal la promoció de la igualtat entre les dones i els homes en les àrees temàtiques dels quatre pilars.
  
3. Les actuacions anteriorment descrites respondran majoritàriament a l'àmbit d'elegibilitat del FSE establit en l'article 3 del Reglament CE 1.784/1999.
  
A més, d'acord amb l'article 21.2 del Reglament CE 1.260/1999 i amb l'article 5.2 del Reglament CE 1.784/1999, recollits en el punt 41 de la Comunicació de la Comissió sobre orientacions per a EQUAL, es podran aprovar determinades actuacions que respondran als àmbits d'elegibilitat dels altres fons estructurals. Aquestes actuacions tenen com a objectiu oferir la possibilitat de dur a terme projectes realment integrats sense les limitacions que els procediments diferenciats dels distints fons imposen en els seus propis reglaments.
  
A causa de seu caràcter complementari, s'estableix un límit de finançament del 15% del cost total del projecte per a les actuacions relatives al FEDER, FEOGA i IFOP.
  
4. Als efectes previstos en els apartats anteriors, el Servei del FSE, de la Direcció General d'Economia, de la Conselleria d'Economia, Hisenda i Ocupació, facilitarà als conjunts d'entitats interessades la documentació necessària.
  
Article 4. Accions finançables
  
1. La dotació financera indicativa per projecte estarà compresa entre 500.000 i 3 milions d'euros de cost total. Amb caràcter excepcional, aquesta dotació podria arribar a un màxim de 5 milions.
  
2. Les accions que s'han de desenvolupar per aquests projectes s'ajustaran a allò que preveuen les normes comunitàries d'aplicació a cada tipus d'actuació, dins de la Iniciativa Comunitària EQUAL. En particular seran subvencionables, en els termes establits en la Comunicació de la Comissió per la qual s'estableixen les orientacions relatives a aquesta Iniciativa (2000/C 127/02), publicada en el DOCE el 5.5.2000, les activitats dels projectes en l'àmbit de les accions següents:
  
Acció 1: Establiment de les Agrupacions de Desenvolupament i dels Acords de Cooperació Transnacional.
  
Acció 2: Execució dels programes de treball de les Agrupacions de Desenvolupament.
  
Acció 3: Creació de xarxes temàtiques, difusió de bones pràctiques i repercussió en la política nacional.
  
3. Les accions 1 i 2 seran consecutives. Una vegada conclosa l'Acció 1, els projectes que complisquen les condicions establides en el PIC i el seu Complement de Programa, segons resolució de l'autoritat de gestió, passaran a desenvolupar l'Acció 2.
  
Amb caràcter complementari, i una vegada començada l'Acció 2, els projectes podran, per iniciativa pròpia, sol·licitar finançament addicional a l'autoritat de gestió, en les condicions que s'establiran, per a participar en activitats cofinançades a càrrec de l'Acció 3. També hauran de participar en aquesta Acció 3 les AD que siguen requerides per a això per l'autoritat de gestió i el Comité de Seguiment, per a la qual cosa els projectes hauran d'establir addicionalment una reserva pressupostària per a aquesta eventualitat d'una quantitat equivalent a l'1% del cost total previst per a l'Acció 2.
  
4. Les ajudes previstes en la present norma consistiran en subvencions per a finançar el cost de les accions esmentades.
  
5. La taxa de cofinançament del FSE per als projectes o accions realitzades serà del 75%.
  
6. La subvenció concedida per la Conselleria d'Economia, Hisenda i Ocupació, que inclourà l'ajuda procedent del FSE, serà del 85% del cost total de les accions que han de desenvolupar les entitats sol·licitants de les ajudes previstes en la present ordre, inclòs l'1% de reserva per a l'Acció 3, en funció del pressupost aprovat, si és el cas, per l'autoritat de gestió, sense perjudici d'altres aportacions que per part de la conselleria esmentada es facen al projecte.
  
7. Les ajudes establides per la present ordre seran incompatibles amb qualssevol altres subvencions o ajudes d'altres administracions o ens públics o privats, nacionals o internacionals, per a les mateixes accions subvencionables.
  
8. La concessió i quantia de les ajudes estarà condicionada, a més dels requisits establits en la present ordre, als límits pressupostaris establits en la Llei de Pressupostos de la Generalitat Valenciana per a l'exercici corresponent.
  
Article 5. Presentació de sol·licituds i documentació annexa
  
1. Les sol·licituds hauran de presentar-se en qualsevol dels registres recollits en l'article 38.4 de la Llei 30/1992 de 26 de novembre, modificada per la Llei 4/1999, de Règim Jurídic de les Administracions Públiques i del Procediment Administratiu Comú, dirigides a la Conselleria d'Economia, Hisenda i Ocupació.
  
La sol·licitud ha de realitzar-se mitjançant la presentació de dues còpies en el formulari/imprés normalitzat en paper que serà facilitat pel Servei del FSE, de la Direcció General d'Economia, de la Conselleria d'Economia, Hisenda i Ocupació, i una còpia en suport informàtic.
  
Cada sol·licitud estarà subscrita per un conjunt de sol·licitants, representants d'almenys dos tipus de socis diferents (administracions públiques, serveis públics d'ocupació, organitzacions no governamentals, agents socials i econòmics, etc.,) amb menció expressa de la seua intenció de constituir, en cas d'aprovar-se el projecte per l'autoritat de gestió, amb la Conselleria d'Economia, Hisenda i Ocupació i, si és el cas, altres òrgans de la Generalitat Valenciana, una Agrupació de Desenvolupament, i especificarà clarament les organitzacions representades, la seua naturalesa jurídica, el seu àmbit territorial d'actuació i la identitat, el càrrec i la capacitat jurídica dels firmants i demostrarà que reuneix els agents apropiats de la zona.
  
Així mateix, haurà de designar-se la Conselleria d'Economia, Hisenda i Ocupació com a organització representant amb capacitat per a gestionar subvencions públiques i interlocutor davant la UAFSE.
  
Els projectes concorreran al procés de selecció dins d'una de les àrees temàtiques definides en l'article 3 de la present ordre i formalitzaran una sol·licitud d'ajuda del FSE, concretada en una xifra certa i una estimació de l'aportació nacional, pública o privada corresponent.
  
2. Les sol·licituds hauran de dur adjunts els documents que se detallen a continuació:
  
A) Compromís de les organitzacions que subscriguen la sol·licitud de formalitzar un Acord d'Agrupació de Desenvolupament conjuntament amb la Conselleria d'Economia, Hisenda i Ocupació, i si és el cas altres òrgans de la Generalitat Valenciana, que:
  
- Identifique com cal les organitzacions representades, la seua naturalesa jurídica i el seu àmbit territorial d'actuació, fent constar l'instrument jurídic (poder, nomenament, acord) que permeta als firmants subscriure un compromís en nom d'aquestes organitzacions.
  
- Delimite l'àmbit territorial de la AD.
  
- Descriga els objectius de la AD i definisca la funció de cada soci, així com el sistema de presa de decisions, el circuit financer, i la designació de la Conselleria d'Economia, Hisenda i Ocupació com a representant davant de l'autoritat de gestió del PIC.
  
B) Compromís de formalitzar un Acord de Cooperació Transnacional:
  
- Identificant un projecte de AD amb el qual es desitge col·laborar, l'àmbit territorial d'actuació, l'àrea temàtica o la línia d'actuació comú en la qual es preveu treballar, així com els objectius de la cooperació i les previsions d'execució.
  
En el cas que no s'hagen establit relacions amb potencials socis transnacionals, s'hauran de descriure les característiques del tipus d'organització i línia comú prevista d'actuació.
  
C) Memòria explicativa del projecte que reflectisca, com a mínim, les dades següents:
  
- Anàlisi de la problemàtica de desigualtat i/o discriminació en el territori d'actuació del projecte contra la qual es pretén actuar (l'estudi o l'anàlisi d'aquesta situació haurà d'estar basat en fonts fidedignes d'informació que avalen l'existència de la problemàtica descrita i identifiquen els col·lectius més vulnerables), tenint en compte, en tot cas, l'enfocament de gènere.
  
- Programa de treball per a l'Acció 1:
  
- Programa nacional: explicació del procés de formalització dels acords de la AD que incloga les accions que s'han de desenvolupar i el seu pressupost.
  
- Programa transnacional: descripció de les activitats i el pressupost necessaris per a la consolidació de l'associació transnacional o, si és el cas, per a la creació d'una nova associació.
  
- Programa de treball per a l'Acció 2:
  
- Programa nacional, incloent:
  
- Tipus d'accions que es desenvoluparan, naturalesa de les activitats i entitats que les duran a terme.
  
- Anàlisi detallat del pressupost per accions.
  
- Destinataris finals de les actuacions desenvolupades en el projecte.
  
- Calendari d'execució.
  
- Sistema de control, seguiment i avaluació interna.
  
- Programa transnacional, que incloga:
  
- Activitats que es desenvoluparan.
  
- Pressupost detallat.
  
- Descripció de les accions.
  
- Equip tècnic (amb coneixement d'idiomes).
  
- Calendari
  
- Intercanvis i productes previstos.
  
- Metodologia de treball.
  
- Seguiment i avaluació.
  
D) Compromís de cofinançament de la/les entitat/s cofinanciadora/cofinançadores, fent constar l'instrument jurídic que els en permeta l'adopció, tenint en compte la normativa comunitària sobre despeses elegibles.
  
3. Junt a la sol·licitud i el document annex indicat, s'haurà d'adjuntar la documentació que a continuació es detalla:
  
a) Documentació acreditativa de la vàlida constitució i inscripció registral de l'entitat i de la representació que té la persona que compareix com a sol·licitant.
  
b) Certificació acreditativa de trobar-se els sol·licitants al corrent en el compliment de les seues obligacions fiscals i davant la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's a la data d'acabament del termini de presentació de sol·licituds.
  
3. El termini de presentació de sol·licituds serà d'un mes comptat des de l'endemà de la publicació de la present ordre en el Diari Oficial de la Generalitat Valenciana.
  
Article 6. Selecció de sol·licituds
  
1. Selecció i valoració de sol·licituds
  
La selecció de les sol·licituds d'ajuda presentades es durà a terme d'acord amb els principis d'objectivitat i transparència.
  
La valoració dels projectes la durà a terme la Conselleria d'Economia, Hisenda i Ocupació aplicant un barem que garantisca una selecció transparent.
  
La selecció de projectes es centrarà fonamentalment en l'anàlisi del programa de treball presentat, seguint els criteris que es detallen en l'apartat següent d'aquest article.
  
2. Requisits
  
Es valoraran les sol·licituds en funció del grau de compliment dels principis clau següents:
  
La cooperació transnacional, que ha de formar part del programa de treball, indicant-se objectius i prioritats.
  
La complementarietat de les actuacions del projecte amb les polítiques desenvolupades a escala local, regional, nacional o comunitària.
  
L'enfocament integrat en el tractament de les problemàtiques de desigualtat o discriminació en relació amb el mercat de treball del territori, concentrant les actuacions en aquells grups que es veuen més afectats per aquestes situacions.
  
El principi de capacitació, que garanteix la participació activa de les entitats implicades en la presa de decisions durant totes les etapes del projecte, demostrant que reuneix els agents apropiats de la zona per a intervenir en les problemàtiques detectades i el seu compromís de col·laboració, així com la garantia de la participació activa dels destinataris finals dels projectes en el seu desplegament.
  
La innovació, mitjançant la proposta de nous enfocaments, el desenvolupament de mètodes i instruments nous, o la transferència d'elements ja existents en altres àmbits que incrementen l'eficàcia en l'aplicació de les polítiques.
  
La capacitat de transferència a les polítiques generals, contenint mesures específiques de difusió i intercanvi de bones pràctiques i de sensibilització per al canvi d'actituds, utilitzant les estructures, els mitjans i els mètodes necessaris perquè la informació arribe fins als responsables de la concepció de les decisions polítiques.
  
L'enfocament de gènere aplicat de manera transversal en totes les fases del projecte, inclosa la programació.
  
Es valoraran, amb caràcter complementari, el grau de compliment dels aspectes següents:
  
- El foment de les noves tecnologies: en especial, introducció i generalització de les tecnologies de la societat de la informació.
  
- L'aplicació de les lliçons apreses de les Iniciatives Comunitàries vigents en el període 94/99, amb especial referència a EMPLEO i ADAPT.
  
- L'aplicació d'un sistema de control de qualitat en totes les fases del projecte, inclòs el seu disseny.
  
- L'eliminació de barreres de tot tipus que dificulten l'accessibilitat dels possibles destinataris dels projectes a les actuacions proposades.
  
- La incorporació de mesures a favor de la protecció i millora del medi ambient.
  
- La coherència interna del projecte: contribució a la reducció o eliminació de la desigualtat.
  
- L'adequació del projecte als objectius de l'àrea temàtica seleccionada.
  
- La capacitat suficient en mitjans materials, humans i organitzatius per a complir amb els objectius establits en el projecte, i la previsió d'un equip tècnic degudament qualificat, amb formació adequada, que permeta garantir la correcta execució i seguiment del projecte.
  
Article 7. Causes d'exclusió
  
No seran admesos aquells projectes en els quals concórrega alguna de les causes d'exclusió següents:
  
1. Quan la sol·licitud s'haja presentat fora de termini.
  
2. Quan no s'hagen presentat les dues còpies de la sol·licitud en el formulari/ imprés normalitzat.
  
3. Quan no s'haja presentat la sol·licitud en suport informàtic.
  
4. Quan no s'identifiquen els socis que projecten constituir la AD.
  
5. Quan tots els socis tinguen la mateixa naturalesa jurídica.
  
6. Quan el projecte no s'enquadre en una de les àrees temàtiques definides en l'article 3.
  
7. Quan no es delimite, clarament, l'àmbit territorial, dins de la Comunitat Valenciana, de la AD projectada.
  
8. Quan no s'identifique el/els objectius per als quals s'ha previst crear la AD, el diagnòstic del problema que es pretén abordar, la naturalesa de les accions que es preveuen realitzar, el programa de treball i les expectatives de cooperació transnacional.
  
9. Quan no hi haja garantia de cofinançament.
  
10. Quan els firmants no acrediten la seua capacitat per a obligar les seues organitzacions.
  
Article 8. Acabament del procediment de selecció
  
1. Presentades les sol·licituds, la Direcció General d'Economia, valorarà els projectes presentats d'acord amb els criteris anteriorment definits, i podrà demanar de les entitats sol·licitants l'aportació addicional de documents o dades aclaridores que estime necessaris, seleccionarà aquells que al seu judici s'ajusten a les prioritats definides i elevarà la proposta corresponent al conseller d'Economia, Hisenda i Ocupació, el qual dictarà la resolució que decidisca la participació o no participació, indicant els motius de rebuig, de la Conselleria d'Economia, Hisenda i Ocupació en el projecte. En el supòsit que la sol·licitud no reunisca els requisits exigits en l'article 70 de la Llei de Règim Jurídic de les Administracions Públiques i del Procediment Administratiu Comú, es requerirà als sol·licitants perquè en el termini de deu dies comptats a partir de l'endemà de la recepció de la notificació, esmenen la falta, i se'ls advertirà que si no ho fan se'ls considerarà desistits de la seua petició.
  
2. El termini màxim per a resoldre les sol·licituds i notificar les resolucions serà de 30 dies comptats des de l'acabament del termini de presentació.
  
3. Transcorregut el termini anterior sense que s'haja dictat i notificat la resolució expressa, s'estendrà desestimada la pretensió per silenci administratiu, d'acord amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
4. Les resolucions es notificaran als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. Aquestes resolucions esgotaran la via administrativa, i es podran interposar contra elles recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació de la resolució, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjudici del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir, si és el cas, qualsevol altre que estimen procedent.
  
Davant la desestimació per silenci administratiu es podrà interposar contra l'acte presumpte recurs idèntic, en el termini de sis mesos comptats des que haguera acabat el termini per a dictar i notificar la resolució expressa que es menciona en el número 2 d'aquest article, tot això d'acord amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa i sense perjudici del que disposen els articles 116 i 117, abans mencionats.
  
Article 9. Procediment de concessió de subvencions
  
1. Notificada la selecció del projecte per la Conselleria d'Economia, Hisenda i Ocupació, es procedirà a emplenar i firmar la sol·licitud per a participar en la convocatòria de la Unitat Administradora del FSE per a l'accés a les ajudes corresponents a la Iniciativa Comunitària EQUAL a Espanya, en els termes exigits per aquesta. Aquesta sol·licitud haurà de ser subscrita pel conjunt d'entitats el projecte de les quals haja sigut seleccionat prèviament en virtut de la present convocatòria i per la Conselleria d'Economia, Hisenda i Ocupació, així com per altres òrgans de la Generalitat Valenciana.
  
2. Notificada, si és el cas, per l'autoritat de gestió, la resolució aprovatòria del projecte i el pressupost assignat per a l'Acció 1, que tindrà una duració màxima de sis mesos, a partir de la notificació de l'aprovació, el conseller d'Economia, Hisenda i Ocupació dictarà la resolució que estableix la quantia de la subvenció concedida per la conselleria mencionada per a executar aquesta acció. El termini per a dictar i notificar aquesta resolució serà d'un mes a partir de la recepció per la Conselleria d'Economia, Hisenda i Ocupació, com a entitat representant, de la resolució de la UAFSE.
  
En cas d'exclusió del projecte per part de la UAFSE, es traslladarà a les entitats sol·licitants, en el termini màxim d'un mes comptat des de l'endemà de la recepció, la resolució motivada d'aquella, indicant-ne les causes.
  
Acabada l'Acció 1 i presentats davant l'autoritat de gestió els documents exigits en la seua convocatòria, en cas que el projecte siga confirmat per aquesta per a executar el programa de treball previst a través de l'Acció 2 (la duració màxima de la qual serà de vint-i-quatre mesos a partir de la notificació de la resolució aprovatòria per a participar en aquesta acció), el conseller d'Economia, Hisenda i Ocupació dictarà la nova resolució que estableix la quantia de la subvenció concedida per a realitzar aquesta acció.
  
 El termini per a dictar i notificar aquesta resolució serà d'un mes a partir de la recepció per la Conselleria d'Economia, Hisenda i Ocupació, com a entitat representant, de la resolució de la UAFSE.
  
En cas d'exclusió del projecte per part de la UAFSE, es traslladarà a les entitats sol·licitants, en el termini màxim d'un mes comptat des de l'endemà de la recepció, la resolució motivada d'aquella, indicant-ne les causes.
  
En el supòsit que l'autoritat de gestió concedisca, durant el desenvolupament de l'Acció 2 i mitjançant resolució complementària, finançament addicional per a desenvolupar l'acció 3, el conseller d'Economia, Hisenda i Ocupació dictarà la resolució que fixa la subvenció atorgada per a dur a terme les activitats corresponents a aquesta acció.
  
3. Totes les resolucions dictades pel conseller d'Economia, Hisenda i Ocupació aniran dirigides al conjunt d'entitats sol·licitants de la subvenció i es notificaran a cadascuna.
  
Així mateix, en les resolucions esmentades del conseller d'Economia, Hisenda i Ocupació s'establirà el mode d'efectuar els corresponents lliuraments i les contrapartides a què s'obliguen les entitats beneficiàries, tot això d'acord amb el que disposa sobre això la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici corresponent, i altra normativa vigent d'aplicació.
  
Aquestes resolucions podran ser modificades si es donen les condicions previstes en l'article 81.8 del text refós de la Llei General Pressupostària.
  
Article 10. Justificació de despeses
  
1. A efectes de justificació de les subvencions previstes en la present ordre es constituirà, en l'àmbit de cada projecte, una Comissió de Justificació de Despeses de la qual formaran part totes les entitats beneficiàries, a través d'un representant designat per elles. Aquesta Comissió estarà presidida per un representant de la Conselleria d'Economia, Hisenda i Ocupació, i li correspondrà l'estudi i preparació de tota la documentació justificativa de les despeses de les distintes entitats i la seua presentació, amb l'informe corresponent adjunt, al Servei del Fons Social Europeu, de la Direcció General d'Economia, de la Conselleria d'Economia, Hisenda i Ocupació.
  
2. Els pagaments realitzats hauran de justificar-se mitjançant factures originals pagades, o, en els casos en què això no siga possible, per documents comptables de valor probatori equivalent.
  
3. Les despeses realitzades hauran de ser conformes a la normativa comunitària sobre finançament de despeses d'operacions cofinançades pels Fons estructurals en el Reglament (CE) 1685/2000 de la Comissió.
  
4. A efectes de la present convocatòria, no es consideraran despeses elegibles, les ajudes destinades a l'ocupació per compte d'altri.
  
5. Respecte als costos indirectes, aquests s'hauran d'imputar de manera justa i equitativa, d'acord amb les normes de comptabilitat generalment admeses, sense que en cap cas puguen superar el 25% del cost total del projecte. En aquest sentit, s'entendrà, amb caràcter general, per despeses indirectes:
  
- La remuneració (incloses les càrregues socials) del personal de direcció, coordinació, administració i gerència.
  
- Viatges i desplaçaments del personal amunt indicat.
  
- Locals i equipament (telèfon, llum, amortitzacions d'equips, aigua, gas, electricitat).
  
- Despeses de manteniment i explotació informàtiques.
  
- Despeses de gestió i funcionament.
  
- Material d'oficina.
  
- Correu, telèfon i serveis d'utilització de les noves tecnologies d'informació i comunicació.
  
- Taxes i assegurances.
  
- Qualsevol altra despesa que es considere que col·labora amb el manteniment o sosteniment global del projecte i no tinga una vinculació directa amb les activitats concretes d'aquest.
  
6. El període d'elegibilitat de les despeses efectuades per a l'Acció 1 començarà a partir de la data de publicació de la convocatòria nacional en el Boletín Oficial del Estado, en el cas que els projectes siguen seleccionats per la UAFSE. Després d'acabar l'Acció 1, les entitats beneficiàries membres de la AD podran presentar la liquidació de les despeses pagades amb el límit de l'exercici pressupostari en el qual es realitzà el pagament, sempre dins del període d'elegibilitat. Una vegada verificada per la Direcció General d'Economia es procedirà al reembors de la subvenció concedida, en un sol pagament.
  
7. El període d'elegibilitat de les despeses previstes per al desenvolupament de l'Acció 3 serà de 24 mesos a partir de la notificació de la resolució d'aprovació per l'autoritat de gestió. Durant el desenvolupament de l'Acció 2 i, si és el cas, de l'Acció 3 (el període d'elegibilitat de la qual estarà determinat per la resolució complementària dictada per l'autoritat de gestió), les entitats beneficiàries membres de les AD podran presentar periòdicament liquidacions de despeses degudament documentades, independentment de l'exercici pressupostari en què es realitzà el pagament, en els termes que s'establisquen en les corresponents resolucions de concessió de la Conselleria d'Economia, Hisenda i Ocupació.
  
Article 11. Resolució d'incidències
  
1. L'òrgan competent per a la concessió de les subvencions recollides en la present ordre resoldrà les incidències que es produïsquen després de la concessió, com pròrrogues, terminis, modificacions justificades o qualsevol variació de les condicions particulars de la concessió.
  
2. Les entitats beneficiàries hauran de comunicar, de forma immediata, altres ajudes públiques o privades que hagen obtingut o sol·licitat després de la data de presentació de la sol·licitud.
  
Article 12. Seguiment i control
  
1. Correspondrà a la Direcció General d'Economia, a través del Servei del Fons Social Europeu, dur a terme la funció de control de les subvencions concedides, així com l'avaluació i el seguiment de les accions realitzades.
  
2. Les entitats beneficiàries quedaran sotmeses a les obligacions establides en l'article 81 i concordants de la Llei General Pressupostària, així com a les actuacions de comprovació i seguiment que realitze la Direcció General d'Economia, i, si és el cas, la Inspecció de Treball i Seguretat Social. Igualment quedaran sotmeses a les accions de control financer que puga realitzar la Intervenció General, el Tribunal de Comptes i les que es puguen efectuar per la Comissió i el Tribunal de Comptes de la Unió Europea.
  
3. Els beneficiaris de les ajudes són responsables del seu control, garantint que els fons públics són utilitzats d'acord amb els principis d'una correcta gestió financera.
  
4. Procedirà el reintegrament de les quantitats percebudes i l'exigència de l'interés de demora en els casos que indica l'article 81.9 de la LGP, i la legislació comunitària aplicable.
  
DISPOSICIONS ADDICIONALS
  
Primera
  
L'import global destinat per la Conselleria d'Economia, Hisenda i Ocupació per a atendre les accions a què es refereix la present ordre, que així ho requerisquen, es finançarà a càrrec del programa 612.10, línia 420, d'acord amb les disposicions pressupostàries de les anualitats 2002 i següents, en funció del calendari de desenvolupament dels projectes, tot això amb subjecció a la normativa específica que fons europeus estableix per al seu cofinançament.
  
Segona
  
La participació d'una entitat com a membre d'una AD beneficiària implicarà l'acceptació que els productes obtinguts com a conseqüència del desenvolupament del projectes (productes, instruments, mètodes, etc.) podran ser explotats per qualsevol de les entitats cofinançadores d'aquest.
  
Tercera
  
La participació d'una entitat com a membre d'una AD beneficiària serà incompatible amb:
  
- la contractació d'aquesta, directament o indirectament, per a prestar un servei o assistència tècnica al projecte.
  
- la participació en l'execució del projecte com a subcontractista d'altres entitats que presten serveis o subministraments a la AD.
  
Quarta
  
En el supòsit que els documents que ha dur adjunts la sol·licitud ja es troben en poder de qualsevol òrgan de l'administració actuant, el sol·licitant es podrà acollir al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on foren presentats, i que no hagen transcorregut més de cinc anys des de l'acabament del procediment al qual corresponguen. En els supòsits d'impossibilitat material d'obtenir el document, l'òrgan competent podrà requerir el sol·licitant que el presente o l'acreditació per altres mitjans dels requisits a què es refereix el document.
  
DISPOSICIONS FINALS
  
Primera
  
En tota documentació, sobre qualsevol suport, que generen els projectes finançats, així com publicacions i materials o actes de difusió d'aquests, haurà de figurar-hi el finançament i/o la col·laboració de la Conselleria d'Economia, Hisenda i Ocupació, així com del Fons Social Europeu.
  
Segona
  
S'autoritza la directora general d'Economia per a dictar els actes que siguen necessaris per al desplegament i l'execució del que preveu aquesta ordre.
  
Tercera
  
La present ordre entrarà en vigor el dia de la publicació en el DOGV.
  
València, 29 de març de 2001
  
El conseller d'Economia, Hisenda i Ocupació,